मेंढर। प्रतिभा उम्र की मोहताज नहीं होती है। यह बात कई बार साबित हो चुकी है। ऐसा ही अभी जम्मू में देखने को मिल रहा है। पुंछ के मेंढर से एक बच्ची इन दिनों सबकी आंखों का तारा बनी हुई है। दो वर्ष की इस मासूम-सी नन्ही परी का दिमाग गूगल की तरह काम करता है। हर सवाल का तुरंत और सही जवाब वह देती है। बच्ची का वीडियो तेजी से वायरल हो रहा है और लोग इसे बहुत पंसद कर रहे हैं। सीमा से सटे बालाकोट सेक्टर की यह नन्ही बच्ची किसी प्ले वे स्कूल में नहीं पढ़ती है, बल्कि आंगनवाड़ी केंद्र जाती है। आंगनवाड़ी कार्यकर्ता उससे सवाल करती है और बच्ची तुरंत जवाब देती है। लोग आंगनवाड़ी केंद्रों में बच्चों को कम ही भेजते हैं। ज्यादातर लोग प्ले वे स्कूलों में छोटे बच्चों को भेजना पसंद करते हैं, पर अब इस बच्ची को देखकर हर कोई हैरान है। इससे एक उम्मीद यह भी जताई जा रही है कि वीडियो वायरल होने से आंगनवाड़ी केंद्रों में अब ज्यादा लोग बच्चों को भेजेंगे। लोगों का आंगनवाड़ी केंद्रों में भरोसा बढ़ेगा।